Káhira 13. februára (TASR) - Medzi davmi ľudí, ktorí zaplnia kiná, aby čím skôr mohli sami posúdiť diela nominované na tohtoročného Oscara, filmovú legendu Omara Sharifa nestretnete.
Egyptský herec podľa vlastných slov chodí do kina len zriedka a ak sa tam už vyberie, hlavným kritériom výberu filmu rozhodne nie sú jeho ocenenia. Zostarnutý sexsymbol, aj v sedemdesiatke stále charizmatický, má totiž najradšej filmy, ktoré ho rozplačú.
"V kine často plačem. Som ako plačka. Slzím z akéhokoľvek dôvodu, nejde mi o to, či je dobrý alebo zlý, smutný či veselý, ja si vždy nájdem dôvod na plač," tvrdí o sebe Sharif.
Z niekoľkých filmov, ktoré videl za posledné roky, patrí Amadeus, E.T. mimozemšťan a Billy Elliott k tým, čo stoja za zmienku, tvrdí. Zo snímiek nominovaných tohto roku na Oscara nevidel ani jeden.
Sharifa preslávil exotický príťažlivý vzhľad a známy je aj ako svetový expert na bridž. Filmoví nadšenci si ho však vždy budú pamätať v úlohe mladého Araba, ktorý sa objaví v púšti ako fatamorgána, v kasovom trháku Lawrence z Arábie (1962), za čo dostal aj nomináciu na Oscara.
"Ak by som nehral vo filme Lawrence z Arábie, nikdy by sa zo mňa nestal medzinárodne uznávaný herec," tvrdil Sharif. Dodal, že len jeho matka tušila, že raz bude slávny - vedela to údajne hneď, ako sa narodil.
S úsmevom odhaľujúcim charakteristickú medzierku medzi zubami vyhlásil, že bol v správnom čase na správnom mieste práve vtedy, keď britský režisér David Lean hľadal mladíka vhodného pre stelesnenie postavy uhladeného šejka Aliho. Problém bol v tom, že musel hovoriť po anglicky - a to Sharif vedel.
"Keby som ako desaťročný nebol tučný, nikdy by som ten film nenatočil. Chodil som najprv do francúzskej školy, ale tak som pribral, že ma moja matka, ktorá bola perfekcionistka, prehlásila do anglickej internátnej školy. Tvrdila, že ich strava je taká odporná, že ju nebudem môcť zjesť - a mala pravdu," konštatoval herec.